נכון לשנת 2021, שתי מדינות באוקיאניה מתירות לזוגות חד־מיניים להינשא, מדינות אלה הן אוסטרליה וניו זילנד. בשאר המדינות החוק אינו מכיר כלל בזוגיות חד־מינית, ובפלאו קיים אף איסור חוקתי על נישואים חד־מיניים.
בנוסף לאוסטרליה ולניו זילנד, 8 טריטוריות באוקיאניה מתירות נישואים חד־מיניים בהן קלדוניה החדשה (משנת 2013), איי מריאנה הצפוניים (משנת 2015), גואם (משנת 2015), האיים המרוחקים הקטנים של ארצות הברית, ואליס ופוטונה (משנת 2013), פטקרן (משנת 2015), ופולינזיה הצרפתית (משנת 2013). החוק באי הפסחא אינו מכיר בנישואים חד־מיניים (ממתין לאישור), אך הוא מכיר באיחוד אזרחי מאז 2015.
אימוץ ילדים.
נכון לשנת 2021, החוק באוסטרליה מתיר לזוגות חד־מיניים לאמץ ילדים במשותף בכל 6 המדינות וכן בטריטוריית הבירה האוסטרלית. גם בניו זילנד זוגות חד־מיניים מורשים לאמץ ילדים במשותף. החוק באי הפסחא מתיר ליחידים לאמץ, אך לא כזוג (ממתין לאישור).
בנוסף לאוסטרליה ולניו זילנד, כל 8 הטריטוריות באוקיאניה שמתירות נישואים חד־מיניים מתירות גם אימוץ על ידי זוגות חד־מיניים.
שירות צבאי.
להט"בים גלויים רשאיים לשרת בצבא.
נכון לשנת 2021, ביבשת אוקיאניה קיימות 6 מדינות שיש להן צבא. מתוכן, אוסטרליה וניו זילנד מתירות להומוסקסואלים וללסביות מוצהרים לשרת בצבא באופן גלוי, מבלי שייאלצו להסתיר את נטייתם המינית. בפפואה גינאה החדשה ובטונגה הומוסקסואלים ולסביות אינם מורשים לשרת בצבא. בוונואטו ובפיג'י לא ידועים נתונים על התרה או איסור בנושא. כל 8 הטריטוריות באוקיאניה שמתירות נישואים חד־מיניים מתירות גם ללסביות, הומואים, טרנסג'נדרים וביסקסואלים מוצהרים לשרת.
הגנה מפני אפליה.
איסור אפליה על רקע נטייה מינית.
נכון לשנת 2021, מבין מדינות אוקיאניה, ב-5 מדינות החוק אוסר באופן מוחלט על אפליה על רקע נטייה מינית. מדינות אלה הן אוסטרליה ניו זילנד, פיג'י, איי מרשל ומיקרונזיה. ב-3 מדינות נוספות החוק אוסר באופן חלקי על אפליה כזו. מדינות אלה הן ונואטו, קיריבטי וסמואה.
ב-6 טריטוריות החוק אוסר באופן מוחלט על אפליה על רקע נטייה מינית. טריטוריות אלה הן קלדוניה החדשה, האיים המרוחקים הקטנים של ארצות הברית, אי הפסחא, ואליס ופוטונה, פיטקרן (מעוגן בחוקה) ופולינזיה הצרפתית. ב-4 טריטוריות נוספות החוק אוסר באופן חלקי על אפליה כזו. טריטוריות אלה הן איי מריאנה הצפוניים, גואם, איי קוק, סמואה האמריקנית. בניואה, לא ידועים נתונים על איסור של אפליה על רקע נטייה מינית או לא.
טרנסג'נדריות ושינוי מגדר.
הכרה בשינוי מגדר ואיסור אפליה על רקע זהות מגדרית.
נכון לשנת 2021, כ-3 מדינות באוקיאניה מתירות לטרנסג'נדרים לשנות את מגדרם החוקי ואוסרות על אפליה על רקע זהות מגדרית. מדינות אלה הן אוסטרליה, ניו זילנד (מעוגן בחוקה) וסמואה. נוסף על מדינות אלה, 6 הטריטוריות אשר מתירות לטרנסג'נדרים לעשות זאת הן קלדוניה החדשה, איי מריאנה הצפוניים, גואם, אי הפסחא, ואליס ופוטונה, סמואה האמריקנית ופולינזיה הצרפתית. בפיג'י, איי מרשל, מיקרונזיה, האיים המרוחקים הקטנים של ארצות הברית, טובאלו, ניואה ופיטקרן לא ידועים נתונים על התרה או איסור.
גביע ליברטדורס לנשים
גביע ליברטדורס לנשים (השם הרשמי בספרדית: Copa Libertadores de Fútbol Femenino) הוא אליפות דרום אמריקה לקבוצות בכדורגל נשים, המתקיימת אחת לשנה בחסות CONMEBOL. באליפות נפגשות, באופן מסורתי, כל הקבוצות הבכירות של היבשת. הטורניר נחשב לתחרות הכדורגל החשובה ביותר בקרב הקבוצות הדרום אמריקאיות ורבים מקבילים אותו לגביע אופ"א באירופה.
מבנה והיסטוריה.
במרץ 2009 עלה הרעיון של הקמת מפעל שנתי לקבוצות כדורגל הנשים הדרום אמריקאיות, בפורמט דומה לגביע ליברטדורס אצל הגברים. ביולי של אותה שנה, אישרה ועדת המפעלים של קונפדרציית הכדורגל של דרום אמריקה את הרעיון, והודיעה על ייסוד גביע הליברטדורס לנשים. בשונה מהגברים, הליברטדורס לנשים נערך במדינה מארחת אחת, ולא משוחק בכל שאר המדינות המשתתפות. הטורניר הראשון, ששוחק בין ה-3 באוקטובר ל-18 באוקטובר 2009, נערך בערים סנטוס וגוארוחה שבברזיל, ואורגן על ידי קונפדרציית הכדורגל של דרום אמריקה, פדרציית הכדורגל של סאו פאולו, קונפדרציית הכדורגל הברזילאית ומועדון הכדורגל סנטוס.
בגביע משחקות עשר קבוצות - אחת מכל מדינה שחברה ב-CONMEBOL, שמחולקות לשני בתים בני חמש קבוצות כל אחד. שתי הקבוצות בעלות המאזן הטוב ביותר מכל בית מעפילות לחצי הגמר, והמנצחות במשחקים אלה מעפילות לגמר, שם נקבעת הזוכה. שתי המפסידות משחקות זו מול זו במשחק על המקום השלישי.
סנטוס הברזילאית היא הקבוצה המצליחה ביותר בתולדות המפעל, עם שתי זכיות. קולו קולו מצ'ילה היא הקבוצה הלא-ברזילאית היחידה שזכתה בתואר, לאחר שבטורניר של 2012 היא גברה 2-4 בבעיטות הכרעה על פוז קאטרטאס. כריסטיאן רוזריה, חלוצת נבחרת ברזיל, היא הכובשת המצטיינת בתולדות הגביע, כשלזכותה 29 שערים.
נייט ת'ורמונד
נת'ניאל "נייט" ת'ורמונד (באנגלית: Nathaniel "Nate" Thurmond; 25 ביולי 1941, אקרון, אוהיו - 16 ביולי 2016, סן פרנסיסקו, קליפורניה) היה כדורסלן אמריקאי ששיחק בליגת ה-NBA בעמדות הפאוור פורוורד והסנטר. הוא נבחר שבע פעמים למשחק האולסטאר והוא הכדורסלן הראשון אי פעם שעשה קוואדרופל-דאבל במשחק רשמי בהיסטוריית ה-NBA.
ת'ורמונד נחשב לאחד מהמובילים בכל הזמנים בקליטת ריבאונדים וחסימות, הוא נכנס להיכל התהילה של הכדורסל על שם ג'יימס נייסמית' ב-1985 ונבחר לאחד מ-50 השחקנים הגדולים בתולדות ה-NBA. השחקן היה ידוע בכינויו "נייט הגדול" (באנגלית: "Nate the Great"). מספר הגופייה של ת'ורמונד, 42, הוצא לגמלאות על ידי הקבוצות קליבלנד קאבלירס וגולדן סטייט ווריורס.
קריירה.
ליגת התיכונים והמכללות.
בתיכון שיחק ת'ורמונד עם חבר היכל התהילה גאס ג'ונסון בתיכון מרכז אקרון. קבוצתו הייתה בלתי מנוצחת עד שהגיעו לפלייאוף התיכונים עם אוהיו שם הפסידו למידלטאון שהובלו על ידי חבר היכל התהילה בעתיד ג'רי לוקאס. אחרי התיכונים סירב ת'ורמונד למלגה במכללת אוהיו מכיוון שלא רצה להיות מחליף של לוקאס, לכן הלך ת'ורמונד למכללת באולינג גרין. שנה לאחר מכן נבחר ת'ורמונד בדראפט 1963 בבחירה השלישית על ידי הסן פרנסיסקו ווריורס.
קריירת ה-NBA.
בעונתו הראשונה שיחק ת'ורמונד כפאוור פורוורד לצד כוכב ה-NBA וילט צ'מברלין ותפקידו היה בעיקר הגנה וקליטת ריבאונדים. בסוף העונה ת'ורמונד נכלל בחמישיית הרוקיז של העונה.
עונה לאחר מכן הועבר הכוכב צ'מברלין לפילדלפיה 76' ות'ורמונד פרח ונבחר למשחק האולסטאר הראשון שלו. בעונה זאת קבע ת'ורמונד שיא שעדיין קיים, שיא של 18 ריבאונדים ברבע אחד.
בעונת 1966–1967 ממוצע הריבאונדים של ת'ורמונד היה 21.3 ועונה לאחר מכן, 22.0, מספרים אלו נראו רק אצל 2 כדורסלנים חוץ מת'ורמונד בהיסטוריית ה-NBA והם ביל ראסל ווילט צ'מברלין.
בעונת 1966–1967 סיים ת'ורמונד שני רק לצ'מברלין במרוץ ל-MVP.
ת'ורמונד גם שיפר את יכולת קליעת הנקודות שלו ומעונת 1967 עד עונת 1972 קלע ת'ורמונד מעל 20 נקודות למשחק במשך כל העונות. ובמהלך תקופתו הטובה בווריורס נבחר ת'ורמונד 7 פעמים למשחק האולסטאר. הכדורסלן היה ידוע בתקופה זאת בנוסף כאחד ממסדרי הפיקים הטובים ביותר ב-NBA וגם מהגבוהים שמוסרים הכי טוב בתקופתו. אך בכל התקופה הזאת, למרות ת'ורמונד, ג'רי לוקאס שהיה בקבוצה לתקופה מסוימת וכך גם ריק בארי, הווריורס לא לקחו אפילו אליפות אחת.
בעונת 1974–1975 הועבר ת'ורמונד לשיקגו בולס שם שיחק עד שנת 1976. ב-18 באוקטובר 1974, ת'ורמונד קלע במשחק נגד אטלנטה הוקס 22 נקודות, קלט 14 ריבאונדים, מסר 13 אסיסטים וחסם 12 חסימות והפך לכדורסלן הראשון אי פעם שמגיע להישג הנקרא קוואדרופל-דאבל. נכון לעכשיו, 2013, עשו זאת עוד 3 כדורסלנים: אלווין רוברטסון, דייוויד רובינסון והאקים אולאג'ואן. הישג זה נהפך לאפשרי רק מעונת 1973–1974 כי רק אז החלו לספור גם חסימות וחטיפות אך אם היו סופרים זאת מתחילת ה-NBA כנראה שגם ג'רי וסט, וילט צ'מברלין, ביל ראסל ואוסקר רוברטסון היו מגיעים להישג זה.
בסוף עונת 1975–1976 הועבר הכוכב המבוגר בן ה-35 לקליבלנד קאבלירס, שם שיחק עונה אחת כאשר החליף את חברו לקבוצה דאז ג'ים צ'ונס ועזר לסחוב את הקבוצה אל עבר גמר המזרח כאשר היא מפסידה לקבוצת הבוסטון סלטיקס.
ת'ורמונד פרש מכדורסל בגיל 36 אחרי עונת 1976–1977, עונתו הראשונה והיחידה בקאבס ולאחר מכן חזר לסן פרנסיסקו ופתח את מסעדת "Big Nate's BBQ". לאחר 20 שנה, הוא מכר את המסעדה והתגורר בסן פרנסיסקו עם אשתו מרסי, עד מותו ממחלת הסרטן בשנת 2016.
עורך תסריט
עורך תסריט הוא בעל תפקיד, בדרך להפקת סרט קולנוע, או סדרת טלוויזיה, התורם לשיפור התסריט על ידי מתן הערות והצעות מבניות לקיצורי סצנות או דיאלוגים, מחיקת סצנות, תיקוני סגנון, הצעות לדיאלוגים, הערות בונות והארות על העלילה, הדמויות, הדיאלוגים וכל אלמנט אחר הקשור לכתיבה, ומתן משוב ליוצר. עורך התסריט לא מתחיל בעבודתו לפני הדפסת הטיוטה הראשונה של התסריט. עורך התסריט לא מקבל קרדיט כשותף לתסריט, גם אם היה לו חלק מרכזי, ממשי או מכריע בעיצובו הסופי.
תפקידו של עורך תסריט שונה מתפקידו של מנהל תסריט על אף שיכול להיגרם בלבול קל בין שני התפקידים, הנובע מהבנה לא נכונה, בעיקר בשל הסמנטיקה הכמעט זהה של השמות. עורך התסריט מלווה את הסרט העלילתי משלב הטרום-יצור שלו ועד לסיום הסרטתו. מנהל התסריט ממונה על ידי המפיק בתחילת ההסרטה ומופקד על המשכיות.
בארצות הברית.